Krajniak, Milan, poslanec NR SR (2023-05-18):
Ďakujem pekne, pán podpredseda. Vážené dámy a páni, chcel by som sa poďakovať predkladateľom tohto návrhu zákona za to, že sa podujali doriešiť aj tú vec. Viete, že teraz v priebehu mája 852-tisíc starobných dôchodcov dostáva po prvýkrát rodičovský bonus. Ale rodičovský bonus pre rodičov policajtov, vojakov, príslušníkov tajných služieb bolo treba vyriešiť osobitným zákonom práve kvôli tomu, čo pán poslanec Cmo... Svrček povedal, pretože oni fungujú aj v utajenom režime. To znamená, tam treba inak nakladať s dátami. A preto som veľmi vďačný pánovi poslancovi za to, že absolvoval dlhé rokovania s ministerstvom vnútra, s ministerstvom obrany, s ministerstvom práce, čiže mesiace a mesiace, aby tento zákon bol dobre pripravený Chcel by som sa poďakovať pani poslankyni Krištúfkovej za ten pozmeňujúci návrh, ktorý predložila, pretože považujem za správne, keď predčasne ideme valorizovať dôchodky pre starobných dôchodcov, aby sme istým spôsobom predčasne zvýšili aj rodičovský príspevok, pretože je fér, keď tá inflácia zasahuje rôzne časti spoločnosti. To som sa vždy snažil robiť, aby sme nezabudli na žiadnu časť spoločnosti, ktorej treba pomôcť. Chcel by som sa tiež poďakovať aj pánovi poslancovi Tomášovi za to, že vlastne sme sa dohodli doopravovať všetky veci, ktoré v dôchodkovom systéme pán poslanec Cmorej spôsobil (povedané so smiechom, reakcia z pléna), ktoré by ukrátili dôchodcov od 1. januára o stámilióny eur, pretože sa pomýlil (povedané so smiechom) a pri valorizácii dôchodkov od 1. januára chcel vychádzať z rok starých údajov. Si uvedomte, ako by to každého dôchodcu pos... postihlo, keby mu valorizovali dôchodok z rok starých údajov. A chcem sa teda poďakovať všetkým kolegom poslancom, ktorí na tom spolupracovali, aby sa tie chyby, ktoré tam pán poslanec Cmorej urobil, aby sme ich opravili, aby sme nepoškodili dôchodcov. A teraz malá poznámka na záver, keďže vás nechcem zdržovať, o chvíľu hlasujeme. Viete, ja považujem za normálne v politike, že keď ma niekto dobrý úmysel, môže urobiť aj chybu. (Ruch v sále. Zaznievanie gongu.) A práve preto, keď pán poslanec Cmorej tu fatálnu chybu, ktorá by poškodila všetkých starobných dôchodcov, lebo by im valorizovali dôchodky z rok starých súm, počuli ste doposiaľ za tie mesiace odo mňa, že by som to povedal verejne? Ja som to pánovi poslancovi povedal v zákulisí, povedal som mu, že to nechcem zneužívať na politický boj, a, samozrejme (povedané so smiechom), stretol som sa a ponúkol som mu všetkých odborníkov na ministerstve práce, aby sa ten problém opravil. Bol som o tom ticho, nechcel som to zneužívať. (Ruch v sále. Zaznievanie gongu.) A pán poslanec Cmorej má tú drzosť teraz po tom (povedané so smiechom), čo opravujeme s kolegom poslancom Tomášom v spoločnom pozmeňujúcom návrhu ten chaos, ktorý tu vytvoril, tak on má tú drzosť teraz povedať, že aký on je odborník. Tak ešte raz, chcem vás poprosiť veľmi pekne, kolegovia poslanci, kolegyne poslankyne, ten spoločný pozmeňujúci návrh s pánom poslancom Tomášom sa netýka iba valorizácie dôchodcov... dôchodkov, ale aj opráv všetkých tých zúfalých chýb, ktoré do systému dôchodkového pán poslanec Cmorej dal. Ďakujem veľmi pekne za podporu.